বের হয়ে যেতে যেতেই ঘুরে দাঁড়িয়ে জ্বলন্ত চোখে ফরিদা বলল, "কাজ আমার অনেক আছে স্যার। তবে আপনাকে সেসব বললে আপনি বুঝতে পারবেন না। ইয়েস। ইউ ডু নট হ্যাভ দা ক্যাপাসিটি টু অ্যাপ্রিশিয়েট দ্যাট। আপনারা দিল্লি কেমব্রিজের ক্লাসরুম কনফারেন্স রুমে ঘুরে বেড়াবার জন্য তৈরি হয়েছেন। ওর বাইরে, গ্রাসরুট লেভেলে যে কাজগুলো করবার দরকার আছে সেটা যিনি বোঝেন তাঁর কাছেই ফিরে যাচ্ছি। হাঁড়ি ঠেলবার জন্য নয় স্যার, যাচ্ছি কাজটা শিখতে। তবে একটা কথা আপনি অবশ্য ঠিকই বলেছেন। শোভনদার কথায় ইউনিভার্সিটির ডিগ্রি নিতে এসে এতগুলো বছর আমি নষ্টই করেছি বোধহয়। আমার আরও আগেই ফিরে যাওয়া উচিৎ ছিল।"